राजनीतिक घोषणा के सवाल पर MLA खटाना बोले- ये सब कपोल कल्पित बातें
प्रदेश कांग्रेस में चल रहे सियासी घमासान के बीच पूर्व डिप्टी सीएम सचिन पायलट 11 जून को दौसा आएंगे। वे यहां अपने स्वर्गीय पिता व पूर्व केंद्रीय मंत्री राजेश पायलट की पुण्यतिथि पर भंडाना स्थित स्मारक पर आयोजित होने वाली सर्वधर्म प्रार्थना सभा में शामिल
पूर्व डिप्टी सीएम सचिन पायलट 11 जून को दौसा आएंगे। वे यहां अपने स्वर्गीय पिता व पूर्व केंद्रीय मंत्री राजेश पायलट की पुण्यतिथि पर भंडाना स्थित स्मारक पर आयोजित होने वाली सर्वधर्म प्रार्थना सभा में शामिल होंगे।
इसमें समेत बड़ी संख्या में कांग्रेसजन व अन्य लोग शामिल होंगे। इसके बाद सचिन पायलट गुर्जर छात्रावास में लगी स्वर्गीय राजेश पायलट की प्रतिमा का अनावरण भी करेंगे। इसकी तैयारियों के लिए रविवार को गुर्जर छात्रावास परिसर स्थित देवनारायण मंदिर में मीटिंग का आयोजन किया गया।
जिसमें कृषि विपणन राज्य मंत्री मुरारीलाल मीणा व बांदीकुई विधायक जीआर खटाना समेत गुर्जर समाज के लोग शामिल हुए।
पायलट के मूवमेंट के सवालों पर मंत्री की चुप्पी
इस दौरान मंत्री मीणा ने कहा कि राजेश पायलट सर्वसमाज के जनप्रिय नेता थे, आज भी बड़ी संख्या में फॉलोअर उनके विचारों को आगे बढ़ाने का काम कर रहे हैं। पायलट की पुण्यतिथि पर 11 जून को भंडाना में प्रार्थना सभा तथा गुर्जर छात्रावास में मूर्ति का अनावरण कार्यक्रम रखा गया है।
जिसमें भीड़ जुटाने के लिए जिम्मेदारी तय करते हुए वाहनों की व्यवस्था की गई है। मंत्री मुरारीलाल ने सचिन पायलट के पॉलिटिकल मूवमेंट से जुड़े सवालों पर चुप्पी साध ली। बता दें कि इससे पहले मंत्री मीणा कई अवसरों पर सचिन पायलट के साथ होने का दावा करते रहे हैं।
राजनीतिक घोषणा की हमें जानकारी नहीं
वहीं पायलट समर्थित बांदीकुई विधायक जीआर खटाना ने कहा कि प्रतिवर्ष 11 जून को भडाना में होने वाली प्रार्थना सभा इस साल भी आयोजित होगी। इसके बाद गुर्जर छात्रावास में राजेश पायलट की प्रतिमा का अनावरण किया जाएगा।
जिसकी तैयारियों को लेकर आज मीटिंग का आयोजन किया गया। भीड़ जुटाने को लेकर कार्यकर्ताओं को जिम्मेदारी दी गई। वहीं सचिन पायलट द्वारा 11 जून को किसी प्रकार की बड़ी राजनीतिक घोषणा करने के सवाल पर खटाना ने कहा इसके बारे में हमें कोई जानकारी नहीं है। ये सब कपोल कल्पित बातें हैं।
इस दौरान गुर्जर छात्रावास समिति अध्यक्ष सरदार सिंह विधुड़ी, ब्लॉक कांग्रेस अध्यक्ष हेमराज गुर्जर, रामेश्वर बनियाना, हुकम सिंह एडवोकेट, बच्चू सिंह तूगड़, नरसी डोई, बलवीर गुर्जर, करतार माल, राजेश कालेड़ा, रामावतार मावई, पदम सिंह डोई समेत कई लोग मौजूद रहे।